Diari Oficial de la Generalitat Valenciana


Sumari del DOGV 8443, del 13-12-2018 (2018/11642)

Informació pública de l'aprovació de l'informe ambiental i territorial estratègic del'estudi de detall de l'illa de cases urbana M24 del Parc central 2.
--------------------------------------------------------------------------------------------------------------------------------------------------------

### Dades del document

Número de DOGV
:   8443

Data del DOGV
:   13-12-2018

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2018/11732


Data del document
:   27-11-2018

Organisme emissor
:   Ajuntament de Torrent

Tipus de document
:   Anunci

Descriptors 

:   * Torrent
    * pla d'urbanisme
    * administració local

Informació pública de l'aprovació de l'informe ambiental i territorial estratègic de  
l'estudi de detall de l'illa de cases urbana M24 del Parc central 2. [2018/11876]  
En data 26 de novembre de 2018, la regidora delegada d'Àrea de Desenvolupament Sostenible ha emés el Decret número 4090/2018 que diu literalment:  
«Assumpte: avaluació ambiental territorial i estratègica de l'estudi de detall de l'illa urbana M 24 del Parc Central 2, promogut per Neinor Península, SLU.  
Planejament actual, objecte i àmbit de la modificació  
El planejament vigent ve constituït pel Pla general d'ordenació urbana de Torrent i pel Pla parcial del sector Parc Central i les seues modificacions.  
L'objecte de la modificació projectada és modificar l'ús comercial previst per a la planta baixa de l'edificació prevista a l'illa urbana per ús residencial, i en conseqüència reduir l'altura lliure mínima de la planta baixa, d'acord amb la previsió específica en aquest sentit contemplada al Pla parcial de Parc Central.  
La modificació puntual de planejament projectada afecta el sòl urbà urbanitzat i es tracta de la modificació d'un element d'ordenació detallada, la qual no pretén modificar la volumetria prevista ni incrementar l'edificabilitat global de l'illa urbana.  
  
Alternatives i justificació.  
Al document inicial estratègic presentat es planteja, a més de l'alternativa 0, consistent en no modificar el planejament, l'alternativa 1 que suposaria compartir en planta baixa els usos residencial i terciari comercial i es proposa l'alternativa 2, la qual implica canviar l'ús comercial pel residencial.  
Al document d'inici es justifica la conveniència de l'alternativa escollida perquè integra la composició de planta baixa i entreplanta en el volum existent, de manera que l'escala urbana està més d'acord amb l'entorn. A l'informe de l'arquitecte municipal de la Secció de Planejament de 12 de juliol de 2018 s'indicava que l'alternativa s'ajusta a les directrius contemplades a la modificació número1 del Pla parcial de Parc Central  
  
Consultes realitzades  
D'acord amb l'informe emès per la cap de Secció de Gestió Urbanística de data 28 de setembre de 2018, el projecte s'ha sotmès a avaluació ambiental i territorial estratègica simplificada i s'han realitzat consultes, mitjançant providències de 4 d'octubre de 2018, a les seccions de medi ambient i planejament per tal de determinar els possibles efectes del projecte en el medi ambient i el territori. També, d'acord amb el que es proposava al mateix informe, s'ha fet consulta a les persones interessades, que en aquest cas, són les titulars de les parcel·les incloses a l'àmbit d'actuació distintes al promotor de l'estudi de detall.  
  
Com a conseqüència de les consultes, s'han emès informes per la Secció de Medi Ambient i per la Secció de Planejament el 8 i el 15 d'octubre de 2018 respectivament.,  
També s'ha rebut informe d'11 de novembre de 2018 de la Direcció General del Sector Públic, Model Econòmic i Patrimoni de la Generalitat, com a titular de l'única parcel·la que no és propietat del promotor del planejament, en el qual s'assenyala que no existeix cap inconvenient per a continuar el procediment.  
No s'han realitzat consultes a altres administracions perquè segons els esmentats informes emesos, la modificació de planejament projectada no té efectes sobre elements la competència dels quals corresponga a altres administracions.  
Identificació i valoració dels possibles efectes en el medi ambient.  
  
La Secció de Medi Ambient indica en els seus informes que la proposta de modificació del PGOU de Torrent no té efectes significatius en el medi ambient i en concret que:  
No produeix cap increment significatiu de recursos.  
No suposa afecció sobre elements significatius del patrimoni natural.  
No produeix afeccions significatives en biodiversitat, geodiversitat, fauna, flora, sòl aire, soroll o factors climàtics.  
La Secció de Planejament assenyala que la proposta de modificació:  
  
No té incidència en el model territorial vigent, atès que no es modifica l'ordenació estructural.  
No produeix afeccions significatives en el paisatge.  
No es preveu que de l'aplicació del projecte es deriven o executen projectes ni activitats subjectes a avaluació d'impacte ambiental.  
No afecta elements de patrimoni cultural.   
  
Consideracions jurídiques  
  
Primera. L'avaluació ambiental estratègica procedeix d'acord amb allò que s'estableix als articles 22 del text refós de la Llei de sòl i rehabilitació urbana aprovat per reial Decret legislatiu 7/2015 de 30 d'octubre, 6 de la Llei 21/2013, de 9 de desembre d'avaluació ambiental i 46 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana.  
  
Segona. L'òrgan ambiental i territorial competent per a realitzar l'avaluació és en aquest cas l'Ajuntament donat que es tracta d'una modificació d'un instrument de planejament que afecta únicament l'ordenació detallada de sòl urbà, segons disposa l'article 48 de la Llei 5/2014 d'ordenació del territori, urbanisme i paisatge, segons redacció introduïda per la Llei 10/2015, de 29 de desembre, de mesures fiscals, de gestió administrativa i financera i d'organització de la Generalitat Valenciana.  
L'atribució de la funció de resoldre l'avaluació correspondria a l'alcalde en virtut de la competència residual que li atorga l'article 124.4 ñ) de la Llei de bases de règim local, encara que les competències en matèria d'urbanisme es troben delegades pel Decret número 2249/2015 de 23 de juny en l'alcalde de l'Àrea de Desenvolupament Sostenible.  
  
Tercera. S'ha seguit la tramitació prevista als articles 50 i 51 de la Llei d'ordenació del territori, urbanisme i paisatge de la Comunitat Valenciana.  
Per tant, vistos els pronunciaments efectuats, i de conformitat amb l'informe de la cap de la Secció de Gestió Urbanística de 19 de novembre de 2018, dispose:  
  
Primer. Emetre informe ambiental i territorial estratègic favorable en el procediment simplificat d'avaluació ambiental i territorial estratègica de l'estudi de detall de l'illa urbana M 24 de Parc Central 2, d'acord amb els criteris de l'annex VIII de la LOTUP, per no tindre efectes significatius sobre el medi ambient.  
  
Segon. Publicar aquesta resolució al Diari Oficial de la Generalitat Valenciana i donar compte al Ple.»  
  
Contra aquesta resolució no es pot interposar cap recurs per no ser definitiu en via administrativa, sense prejudici que puguen utilitzar-se els mitjans de defensa que segons dret s'estimen convenients.  
  
  
Torrent, 27 de novembre de 2018.- La tinenta de l'Alcaldia delegada de l'Àrea de Desenvolupament Sostenible: Inmaculada Amat Martínez.